คลังซื้อใจให้กู้บ้าน0%นาน2ปี
แคมเปญธอส.ฟรีค่าโอน3%เปิดทางแปลงเช่าเป็นซื้อ/จัดหนักถึง5หมื่นล้าน
10 ส.ค. 2554

แคมเปญธอส.ฟรีค่าโอน3%เปิดทางแปลงเช่าเป็นซื้อ/จัดหนักถึง5หมื่นล้าน
คลังอัดฉีด 5 หมื่นล้าน แจกแหลกบ้านหลังแรกดอกเบี้ย 0% สองปีแรก
นายกรณ์ จาติกวณิช รมว.คลัง เปิดเผยว่า กระทรวงการคลังจะเดินหน้าจัดหาที่อยู่อาศัยให้แก่ประชาชน ผ่านโครงการบ้านหลังแรก และโครงการ “แปลงเช่าเป็นซื้อ” ผ่านธนาคารอาคารสงเคราะห์ (ธอส.) โดยโครงการบ้านหลังแรกเปิดให้ผู้ซื้อบ้านราคาไม่เกิน 3 ล้านบาท จะได้ดอกเบี้ย 0% เป็นเวลา 2 ปี พร้อมทั้งยกเว้นค่าธรรมเนียมจดจำนองและการโอน 3% ให้กู้เป็นเวลา 30 ปี มีวงเงินให้กู้ทั้งหมด 5 หมื่นล้านบาท




ทั้งนี้ ผู้สนใจสามารถเปิดให้ยื่นคำขอกู้กับ ธอส. ระหว่างวันที่ 1 พ.ค.-30 ธ.ค. 2554 และทำนิติกรรมภายในวันที่ 1 พ.ค. 2555
สำหรับโครงการแปลงเช่าเป็นซื้อ เพื่อให้ประชาชนสามารถมีบ้านเป็นของตนเองได้ง่ายขึ้น ซึ่งจะช่วยผู้ที่เข้าถึงระบบสินเชื่อได้ยาก
ดังนั้น โครงการดังกล่าวจะนำมาแทนค่าเช่าที่จะต้องเสียในแต่ละเดือน ซึ่งเงื่อนไขคือผู้กู้จะต้องซื้อบ้านราคาไม่เกิน 1.5 ล้านบาท และจ่ายค่าเช่าอยู่ไม่เกิน 1 หมื่นบาทต่อเดือน
รมว.คลัง กล่าวว่า แนวทางการช่วยเหลือค่าครองชีพของประชาชน โดยการควบคุมราคาสินค้าต่างๆ เป็นการบิดเบือนกลไกตลาดซึ่งจะมีผลต่อคุณภาพสินค้าให้ลดลง ดังนั้นรัฐบาลจำเป็นต้องเพิ่มรายได้ของประชาชนเพื่อเพิ่มกำลังซื้อ แต่รัฐบาลจะดูแลผู้ประกอบการที่ต้องแบกรับภาระที่สูงขึ้นด้วย 
นายวสันต์ เคียงศิริ กรรมการผู้จัดการ บริษัท ธารารมณ์ เอ็นเตอร์ไพรส์ กล่าวว่า แคมเปญดอกเบี้ย 0% ระยะเวลา 2 ปี จะมีส่วนช่วยกระตุ้นการซื้อขายบ้านหลังแรกได้ประมาณ 2.5 หมื่นหลัง ซึ่งจะช่วยให้ประชาชนเป็นเจ้าของบ้านได้ง่ายขึ้น ในภาวะที่ดอกเบี้ยปรับตัวสูงขึ้น และส่งผลในการกระตุ้นตลาดอสังหาริมทรัพย์ในปีนี้ได้ ส่วนผู้ซื้อก็ต้องตรวจสอบให้ดีว่าหลัง 2 ปีไปแล้ว จะรับภาระไหวหรือไม่